ኢትዮጵያና ቻይና በቱሪዝም ዘርፍ በጋራ ለመስራት ተወያዩ
ኢትዮጵያና ቻይና የሁለትዮሽ ግንኙነታቸውን በማጠናከር በቱሪዝም ዘርፉም ይበልጥ ተቀራርበው ለመስራት ውይይት አድርገዋል፡፡ሁለቱ መንግስታት ለዓመታት ያስቆጠረ ግንኙነታቸውን ወደላቀ ደረጃ ለማድረስ የኢኮኖሚና የሕዝብ ለሕዝብ ግንኙነትን በባሕልና ቱሪዝም መስክም ማጎልበት እንደሚገባ የኢትዮ-ቻይና የቱሪዝም ትብብር ውይይት በትላንትናው ዕለት በተከናወነበት ወቅት ተገልጿል፡፡በዕለቱም በኢትዮጵያ የቻይና አምባሳደር ላ ይፋን እንደገለፁት አትዮጵያ ያላትን ዕምቅ የቱሪዝም ሐብት ተጠቅማ ከዘርፉ ማግኘት ያለባትን ጥቅም እያገኘች እንዳልሆነ ጠቅሰው፣ ለወደፊት ግን ትኩረት ሊሰጠው እንደሚገባና መንግስታቸው በትብብር ለጋራ ጥቅም ለመስራት ቁርጠኛ መሆኑን አረጋግጠዋል፡፡ኢትዮጵያ ከ20 ዓመታት ወዲህ የገነባችው የመሰረተ ልማት፣ የኢትዮጵያ አየር መንገድ፣ አስተማማኝ ሰላምና መረጋጋት በቱሪዝም ኢንዱስትሪው ዘርፍ ለሚሰማሩ የቻይና ባለሐብቶች ምቹ ሁኔታዎችን እንደሚፈጥርና ውጤታማ ለመሆን እንደሚያስችል አምባሳደሩ አክለው ገልጸዋል፡፡የባሕልና ቱሪዝም ሚንስትር ዴኤታ ወይዘሮ ታደለች ዳሌቾ በበኩላቸው በቱሪዝም ዘርፉ ለሚሰማሩ የቻይና ባለሐብቶች ከኢትየጵያ መንግስት በተቀላጠፈ ሁኔታ አገልግሎት ለመስጠት ጉዳዩ የሚመለከታቸው የመንግስት መስሪያ ቤቶች ዝግጁ መሆናቸውን አስረድተዋል፡፡በዕለቱ ከሁለቱም ሀገሪች የተውጣጡ የልዑካን ቡድኖች በጋራ መስራት በሚያስችሉ ጉዳዮች ላይ ውይይት አድረገዋል፡፡ኢትዮጵያ በዩኔስኮ የተመዘገቡ ዘጠኝ የቱሪስት መስህቦች እንዳሏት ዋልታ ኢንፎርሜሽን ማዕከል ዘግቧል፡፡